VSL sklep III Cpg 79/99
Sodna praksa višjih sodišč, 2000-01-13

Določba 95. člena ZPPSL ni izključila določb ZIZ glede preostalih pogojev za izdajo začasnih odredb, ki jih predpisujeta določbi 270. in 272. člena. Stečajni senat namreč lahko izda začasno odredbo po uvedbi stečajnega postopka na predlog katerega koli upnika (ne le upnika iz 3. odst. 90. člena ZPP), če verjetno izkaže svojo terjatev (95. člen ZPPSL). Ta pa je lahko denarna ali pa nedenarna. Ker se vsebine denarnih in nedenarnih terjatev razlikujejo so tudi za zavarovanje teh terjatev predpisani različni pogoji, ki jih pa mora stečajni senat ugotavljati, saj upnik, s tem izkazuje svoj interes za tovrstno pravno varstvo.

Pritožbi zoper sklep, opr. št. St ... z dne ... se ugodi in se izpodbijani sklep razveljavi ter zadeva vrne sodišču prve stopnje v nov postopek.

S sklepom opr. št. St ... z dne ... je Okrožno sodišče v Kranju zavrnilo ugovora dolžnika zoper sklep opr. št. St ... z dne ..., s katerim je sodišče prve stopnje izdalo naslednjo začasno odredbo: "1. Dolžniku se prepoveduje odtujitev in obremenitev nepremičnine, vpisane v zemljiški knjigi Okrajnega sodišča v Kranju, parc. št. ... k.o. ..., pri čemer se taka prepoved odtujitve in obremenitve vknjiži v zemljiško knjigo pri vl. št. ... k.o. ....

2. Pooblaščenim osebam dolžnika se omejijo pravice za opravljanje pravnih poslov, tako, da se jim prepoveduje v imenu in za račun dolžnika, oz. v svojem imenu in za račun dolžnika opravljati vse vrste komisijskih, asignacijskih, cesijskih in kompenzacijskih poslov, pri čemer se ta omejitev vpiše v sodni register Okrožnega sodišča v Kranju pri vl. št. ....

3. Organi dolžnika lahko sklepajo pravne posle, razpolaganja (pridobitev, odtujitev in obremenitev) z dolžnikovimi nepremičninami in premičninami, katerih posamična vrednost presega 25.000,00 SIT, le s posebnim soglasjem stečajnega senata, pri čemer se ta omejitev vpiše v sodni register Okrožnega sodišča v Kranju pri vl. št. ....

4. Dolžnikovemu dolžniku Agenciji za plačilni promet RS Izpostava Kranj se odredi ustavitev izplačil z dolžnikovega računa, razen izplačil izhodiščnih plač, določenih s kolektivno pogodbo.

5. Ta začasna odredba velja do začetka stečajnega postopka nad dolžnikom." Zoper sklep opr. št. St ... z dne ... je dolžnik pravočasno vložil pritožbo. V pritožbi navaja, da izpodbijani sklep ni pravilen in predlaga pritožbenemu sodišču, da ga razveljavi in vrne zadevo sodišču prve stopnje v ponovno odločanje.

ZPPSL vsebuje določbe, v katerih je opredeljeno kdo in kako se vodi stečajni postopek. V stečajnem postopku se sicer smiselno uporabljajo določbe ZPP, če v ZPPSL ni določeno drugače (15. člen ZPPSL). ZPPSL v 95. členu predvideva izdajo začasne odredbe, vendar ne predpisuje posebnega postopka v zvezi z njeno izdajo. Postopka za izdajo začasne odredbe tudi ZPP ne vsebuje. Postopek in vsebino začasnih odredb predpisuje ZIZ, zaradi česar je potrebno v zvezi z izdajo začasne odredbe uporabljati določbe ZIZ ob upoštevanju specialne ureditve, ki jo določa ZPPSL. Pritožbeno sodišče ocenjuje, da je v 95. členu ZPPSL v zvezi z začasno odredbo specialno urejeno naslednje: - sklep izda stečajni senat, - sklep je mogoče izdati le po uvedbi stečajnega postopka in pred njegovim začetkom, - vrste začasnih odredb so taksativno naštete, - stečajni senat lahko začasno odredbo izda po uradni dolžnosti.

V preostalem pa veljajo določbe ZIZ, tako glede postopka, kakor glede pogojev za njeno izdajo. V zvezi s postopkom to pomeni, da je pravno sredstvo dolžnika zoper sklep o izdani začasni odredbi ugovor (2. odst. 9. člena v zvezi s 239. členom ZIZ), o katerem odloča stečajni senat, ki je sklep izdal. Po oceni pritožbenega sodišča pa določba 95. člena ZPPSL tudi ni izključila določb ZIZ glede preostalih pogojev za izdajo začasnih odredb, ki jih predpisujeta določbi 270. in 272. člena. Stečajni senat namreč lahko izda začasno odredbo po uvedbi stečajnega postopka na predlog katerega koli upnika (ne le upnika iz 3. odst. 90. člena ZPPSL), če verjetno izkaže svojo terjatev (95. člen ZPPSL). Ta pa je lahko denarna ali pa nedenarna.

Ker se vsebine denarnih in nedenarnih terjatev razlikujejo so tudi za zavarovanje teh terjatev predpisani različni pogoji, ki jih pa mora stečajni senat ugotavljati, saj upnik s tem izkazuje svoj interes za tovrstno pravno varstvo. Zato je zmotno drugačno stališče sodišča prve stopnje.

Pritožbeno sodišče ugotavlja, da zaradi nepravilne uporabe materialnega prava, sodišče prve stopnje ni v celoti ugotovilo dejanskega stanja, saj ni ugotovilo ali obstojijo vsi pogoji za izdajo začasne odredbe.

Zaradi navedenega je pritožbeno sodišče pritožbi ugodilo in razveljavilo izpodbijani sklep, zadevo pa vrnilo sodišču prve stopnje v nov postopek (3. točka 369. člena ZPP v zvezi s 15. členom ZIZ in v zvezi s 15. členom ZPPSL). V novem postopku bo moralo sodišče prve stopnje ugotoviti, kakšne terjatve do dolžnika pravzaprav upnik izkazuje, torej ali so denarne ali nedenarne, ali pa oboje ter ali so le-te verjetno izkazane. V zvezi s tem pa bo moralo nadalje ugotoviti ali so podani nadaljni pogoji iz določb 270. člena in 273. člena ZIZ za izdajo začasne odredbe.

ZPPSL člen 15,  95,  15,  95.  ZIZ člen 9,  9/2,  239,  270,  273,  9,  9/2,  239,  270,  273.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.